અમદાવાદમાં નિવૃત્ત ડો. કલા શાહને મળવાનું બન્યું હતું. તેમણે અમદાવાદમાં મેનોપોઝ હેલ્થ ક્લબની શરૂઆત વરસો પૂર્વે એટલે કે 1999માં કરી હતી. કલા શાહ પોતે મહિલા તબીબ છે. તે છતાં તેમને પોતાને જ્યારે મેનોપોઝની તકલીફો થઈ ત્યારે સમજવું સહેલું નહોતું. તેમને અતિશય ગરમી લાગતી અને તડકામાં જતાં શરીર પર ભીંગડા જેવું થઈ જતું. એટલે તેમણે બીજા ડોકટરની સલાહ લીધી પણ થાય એવું કે તડકામાંથી એસી રૂમમાં જતાં જ આ ભીંગડાઓ ગાયબ થઈ જાય અને તકલીફો પણ ગાયબ થઈ જાય. આ વાત છે નેવું ના દાયકાની. ડો. કલા શાહે મુંબઈના ડોકટરોને બતાવ્યું પણ કશી જ ખબર ન પડે. તેમને બીજા ડોકટરોએ તો સાયકોલોજીસ્ટને બતાવવાની સલાહ પણ આપી. કહ્યું કે આ સાયકોલોજીકલ પ્રોબલેમ છે. છેવટે જ્યારે તેમને સમજાયું કે આ પ્રી મેનોપોઝની સમસ્યા છે ત્યારે વિચાર આવ્યો કે જો એક ડોકટર તરીકે મને પણ બીજા ડોકટરો સાયકોલોજીકલ કેસ સમજે તો સામાન્ય સ્ત્રીઓ જે મેનોપોઝમાંથી પસાર થતી હોય અને તેને અનેક સમસ્યાઓ હોય તેમનું શું થતું હશે? મેનોપોઝ વિશેની સમજ અને તૈયારી આપણા સમાજમાં હોતી જ નથી. કલાબહેન સાદી અને સરળ ભાષામાં કહે છે કે લોકો કહે છે કે પહેલાંના જમાનામાં પણ સ્ત્રીઓને મેનોપોઝ આવતું હતું પણ કોઈ આટલી બૂમાબૂમ નહોતું કરતું. એ તો આવે ને જાય. સમજ્યા હવે. પણ લોકોને એ સમજાતું નથી કે પહેલાંના જમાનામાં લોકો લાંબુ જીવતા નહોતા. પચાસ કે સાઈઠ વરસ તો ઘણું કહેવાય. સ્ત્રીને રજોનિવૃત્તિ એટલે કે મેનોપોઝ લગભગ પચાસ પછી આવતું. આજે લોકોની એવરેજ આવરદા એંશીની થઈ છે. એટલે મેનોપોઝ સાથે સ્ત્રીએ ત્રીસ કે વધુ વરસ જીવવાનું હોય છે. વળી આજની તાણભરી જીંદગીમાં કેટલીક સ્ત્રીઓને ત્રીસ કે ચાલીસ વરસે જ મેનોપોઝ આવી જાય છે. મેનોપોઝમાં ઈસ્ટ્રોજોન અને પ્રોસ્ટોજોન હોર્મોન ઘટી જાય છે. આ હોર્મોન ઘટી જવાને કારણે જ માસિક આવતું બંધ થાય છે. અને શરીરમાં અનેક સમસ્યાઓ સર્જાય છે. જો કે દરેક મહિલાઓને સમસ્યાઓ થાય જ એવું નથી. પણ લગભગ 80 ટકા મહિલાઓને એક યા બીજી સમસ્યાઓ પીડતી હોય છે. તેમાં સૌથી વધુ મોટી સમસ્યા હોય છે. લાગણીઓની ઉથલપાથલ. ઘડીકમાં ગુસ્સો આવે. ઘડીકમાં રડવું આવે. ઘડીકમાં માથું દુખે. સખત ગરમી લાગે, ગભરામણ થાય, થાક લાગે, કંટાળો આવે, હતાશા આવે. હોર્મોનલ ફેરફારોને કારણે માનસિક અને શારીરિક તકલીફો થતી હોય છે.